सीसीआई की जांच के घेरे में होंडा, हुंदै, फॉक्सवैगन  
इन कंपनियों पर बाजार में अपनी मजबूत स्थिति का फायदा उठाकर ग्राहकों को वाहन कलपुर्जे ऊंचे दामों पर बेचने का आरोप है।
होंडा, हुंदै और फॉक्सवैगन जैसी कंपनियां भारतीय प्रतिस्पर्धा आयोग :सीसीआई: की जांच के घेरे में हैं। इन कंपनियों पर बाजार में अपनी मजबूत स्थिति का फायदा उठाकर ग्राहकों को वाहन कलपुर्जे ऊंचे दामों पर बेचने का आरोप है।  सीसीआई ने अपने महानिदेशक :जांच: को कार कंपनियों के खिलाफ ग्राहकों की शिकायतों की छानबीन करने को कहा है। आरोप है कि ये कंपनियां अपनी मजबूत स्थिति का फायदा उठाकर सिर्फ अधिकृत डीलरों के माध्यम से ही कलपुर्जे उपलब्ध करा रही हैं, जो बाद में इनके लिए अधिक दाम वसूलते हैं।   एक अधिकारी ने कहा, कार कंपनियों के इस तरह के रवैये से ग्राहकों को उचित कीमत का लाभ नहीं मिल पाता। उनके पास कलपुर्जा अधिकृत डीलर से खरीदने के अलावा कोई विकल्प नहीं बचता। महानिदेशक को अपनी रिपोर्ट 45 दिन में देने का निर्देश दिया गया है। हुंदै मोटर्स ने कहा है कि उसे सीसीआई से किसी तरह की सूचना नहीं मिली है। वहीं फॉक्सवैगन और होंडा को भेजे गए ई-मेल का जवाब नहीं मिला है। सामान्य तौर पर भारतीय कार कंपनियों के कलपुर्जे किसी भी रिटेलर के पास मिल जाते हैं, पर विदेशी कार कंपनियों के मामले में यह बात लागू नहीं होती। विदेशी कंपनी से कार खरीदने वाले ग्राहक ऐसे में फंस जाता है।